สัปดาห์นี้มีประเด็น
ถึงเวลาทบทวนภาวะตลาดทุนประจำทุกเดือน 8 มิ.ย.นี้
10 ส.ค. 2554

ถึงเวลาทบทวนภาวะตลาดทุนประจำทุกเดือน 8 มิ.ย.นี้ 
โดย..ชัตน์วรี
ตลาดหลักทรัพย์จะสรุปภาวะการซื้อขายหลักทรัพย์เดือน พ.ค. เพื่อให้ข้อมูลสรุปเชิงวิเคราะห์เกี่ยวกับภาวะตลาด และข้อมูลเปรียบเทียบกับตลาดต่างประเทศ โดยในช่วงเลือกตั้งตลาดหุ้นไทยซบเซา มุมมองหลังจากการได้รัฐบาลใหม่ตลาดหุ้นไทยจะกระเตื้องขึ้นหรือไม่ 
ใครที่สนใจเรื่องที่ดินต้องติดตาม บริษัทบริหารสินทรัพย์ กรุงเทพพาณิชย์ (บสก.) ซึ่งจะจัดแถลงข่าวโครงการ “พออยู่ พอกิน กับที่ดิน บสก.” ภายใต้แนวคิด “ชีวิตที่ดีมีได้จริง ทำกิน 1 ไร่ ทำได้ 1 แสน” เพื่อพัฒนาคุณภาพชีวิตของคนในสังคมให้ดีขึ้น สามารถสร้างรายได้อย่างยั่งยืน โดยจะเปิดตัววันอังคารที่ 7 มิ.ย.นี้ โดยมีนายประสาร ไตรรัตน์วรกุล ผู้ว่าการธนาคารแห่งประเทศไทยเป็นประธาน ณ แปลงสาธิต ถนนรามคำแหง เขตมีนบุรี กรุงเทพฯ
วันเดียวกันตลาดหลักทรัพย์แห่งประเทศไทย ขอเชิญท่านหรือผู้แทนร่วมรับฟังข้อมูลสรุป “Silver Futures โอกาสใหม่ในการทำกำไร... พร้อมซื้อขายถึงสี่ทุ่มครึ่ง” ณ ห้องประชุม 303 ชั้น 3 อาคารตลาดหลักทรัพย์แห่งประเทศไทย ซึ่งนายจิตติ ตั้งสิทธิ์ภักดี นายกสมาคมค้าทองคำ ให้ความเห็นว่าการขยายเวลาการซื้อขายโลหะเงินในตลาดล่วงหน้าที่จะเริ่มวันที่ 20 มิ.ย. 2554 จะทำให้อ้างอิงกับตลาดสหรัฐได้เร็วขึ้นและตลาดจะคึกคักมากขึ้น รวมทั้งคาดการณ์ราคาทองคำต้นสัปดาห์หน้ามีแนวโน้มปรับขึ้นทำนิวไฮอีกครั้ง หลังแตะสูงสุดที่ 22,050 บาท 
9 มิ.ย.นี้ กระทรวงพาณิชย์แถลงตัวเลขความเชื่อมั่นของผู้บริโภคเดือน พ.ค.ว่าจะเพิ่มขึ้นหรือลดลง ท่ามกลางเงินเฟ้อและดอกเบี้ยที่วิ่งแข่งกัน